สภาพคล่องปี2555ลุ้นการใช้จ่ายภาครัฐ
แนวโน้มสภาพคล่องปี 2555 ขึ้นอยู่กับการใช้จ่ายภาครัฐ เผยสินเชื่อเงินออมแข่งขันดุเดือด
28 ธ.ค. 2554

แนวโน้มสภาพคล่องปี 2555 ขึ้นอยู่กับการใช้จ่ายภาครัฐ เผยสินเชื่อเงินออมแข่งขันดุเดือด
ศูนย์วิจัยกสิกรไทย ประเมินว่าปัจจัยสำคัญที่คาดว่าจะมีอิทธิพลต่อสภาพคล่องในปี 2555 จะอยู่ที่การพัฒนาการเศรษฐกิจและการใช้จ่ายของภาครัฐ การประกอบกิจกรรมทางเศรษฐกิจและการทำธุรกรรมทางการเงินที่ทยอยเข้าสู่ภาวะปกติหลังเหตุการณ์อุทกภัยคลี่คลาย
ทั้งนี้ คาดว่าเงินให้สินเชื่อสุทธิของธนาคารพาณิชย์เติบโตได้ในอัตราเลขสองหลักเป็นปีที่ 3 ติดต่อกัน โดยในช่วง 36 เดือนจะมีความต้องการสินเชื่อที่เกี่ยวกับอุทกภัยเช่น สินเชื่อเพื่อซ่อมแซมที่อยู่อาศัย สินเชื่อเพื่อการฟื้นฟูกิจการ สินเชื่อเงินทุนหมุนเวียน ส่วนสินเชื่อเพื่อขยายกำลังการผลิตและการลงทุนอาจเติบโตแต่ในอัตราที่ชะลอลง ตามความเสี่ยงเศรษฐกิจทั้งในและต่างประเทศ 
ด้านเงินฝากในปี 2555 คาดว่าจะมีอัตราการขยายตัว 5% ซึ่งจะมีการแข่งขันรุนแรงและเข้มข้นขึ้น ประกอบกับมีการลดการคุ้มครองเงินฝากเหลือ 1 ล้านบาท ในวันที่ 11 ส.ค. 2555 ส่วนอัตราดอกเบี้ยอาจไม่ปรับขึ้น สำหรับสิ้นปี 2554 คาดว่าเงินให้สินเชื่อสุทธิขยายตัว 15% และสภาพคล่องของธนาคารในเดือน ธ.ค. 2554 คงจะสามารถรักษาระดับที่ใกล้เคียงกับในเดือน พ.ย.
ทั้งนี้ ในช่วง 11 เดือนแรกของปี 2554 สภาพคล่องตึงตัวขึ้นเล็กน้อยเมื่อเทียบกับปี 2553 โดยเงินให้สินเชื่อสุทธิ เพิ่มขึ้น 8.68 แสนล้านบาท หรือ 13.35% จากปีสิ้นปี 2553เงินฝากเพิ่มขึ้น 3.34 แสนล้านบาท หรือ 4.90% ส่วนตราสารหนี้ที่ออกและเงินกู้ยืม เพิ่มขึ้น 6.63 แสนล้านบาท หรือ 66.49%